ทิสโก้มองหุ้นแจ๋วทริกเกอร์เข้าเป้า
บลจ.ทิสโก้ บริหารทริกเกอร์ฟันด์เข้าเป้า กำไร 8% ภายใน 6 เดือน มองหุ้นไทยยังแจ๋ว
21 ก.พ. 2555

บลจ.ทิสโก้ บริหารทริกเกอร์ฟันด์เข้าเป้า กำไร 8% ภายใน 6 เดือน มองหุ้นไทยยังแจ๋ว 
นายสาห์รัช ชัฏสุวรรณ ผู้อำนวยการฝ่ายการตลาดและที่ปรึกษาการลงทุนธุรกิจกองทุนส่วนบุคคลและกองทุนรวม บริษัทหลักทรัพย์จัดการกองทุน (บลจ.)ทิสโก้ เปิดเผยว่า บลจ.ทิสโก้ บริหารกองทุนเปิด ทิสโก้ ไทย อิควิตี้ทริกเกอร์ 8% ถึงเป้าหมาย โดยมีกำไร 8% ในเวลาประมาณ 6 เดือน ซึ่งเร็วกว่าที่อายุโครงการกำหนดไว้ 1 ปี
“ช่วงที่เราเปิดขายกองทุนเป็นช่วงที่หุ้นไทยผันผวนและปรับตัวลงไปในทิศทางเดียวกับตลาดหุ้นทั่วโลก ที่ได้รับปัจจัยลบจากการปรับลดอันดับความน่าเชื่อถือของสหรัฐและกังวลหนี้เสียในยุโรปแต่เศรษฐกิจไทยแข็งแกร่งและผลประกอบการบริษัทจดทะเบียน (บจ.) ยังเติบโตสูงต่อเนื่อง ทำให้การลงทุนในตลาดหุ้นไทยจึงเป็นทางเลือกที่น่าสนใจ” นายสาห์รัช กล่าว
ด้าน TISCO Wealth ซึ่งเป็นบริการที่ปรึกษาทางการเงินและการลงทุนครบวงจรของกลุ่มทิสโก้ยังมีมุมมองเชิงบวกต่อตลาดหุ้นไทยในปีนี้ จากการขยายตัวของเศรษฐกิจไทยจากมาตรการฟื้นฟูประเทศหลังน้ำลดและกำไรของบริษัทจดทะเบียนที่ยังคงเติบโตอย่างต่อเนื่อง
ขณะที่ปัจจัยเสี่ยงหลักยังคงมาจากปัจจัยภายนอกประเทศ โดยในเดือน ม.ค.ตลาดหุ้นทั่วโลกปรับตัวขึ้นค่อนข้างดี โดยเฉพาะตลาดหุ้นของกลุ่มประเทศเกิดใหม่ เช่น จีนและอินเดีย ที่มีผลตอบแทนโดยรวมสูงกว่าตลาดหุ้นของประเทศที่พัฒนาแล้ว ในส่วนของตลาดหุ้นไทยปรับตัวขึ้นตามตลาดโลกเช่นกัน
สำหรับเป้าหมายดัชนีหุ้นปี 2555 อยู่ที่ระดับ 1,150-1,200 จุด จากปัจจัยพื้นฐานของประเทศในเอเชีย รวมถึงไทยที่มีสัญญาณดำเนินนโยบายผ่อนคลายทั้งด้านการเงินและการคลัง ซึ่งจะช่วยบรรเทาผลกระทบจากเศรษฐกิจโลกที่ชะลอตัวได้ 
ทั้งนี้ เชื่อว่าหากปัญหาของกลุ่มประเทศยุโรปคลี่คลายลง จะส่งผลให้หุ้นในเอเชียและไทยปรับตัวขึ้นได้ตามเป้าหมายที่คาดไว้
ด้าน TISCO Wealth ซึ่งเป็นบริการที่ปรึกษาทางการเงินและการลงทุนครบวงจรของกลุ่มทิสโก้ ยังมีมุมมองเชิงบวกต่อตลาดหุ้นไทยในปีนี้ จากการขยายตัวของเศรษฐกิจไทย จากมาตรการฟื้นฟูประเทศหลังน้ำลดและกำไรของ บจ.ที่ยังเติบโตต่อเนื่อง ปัจจัยเสี่ยงหลักยังมาจากปัจจัยภายนอกประเทศ โดยมองเป้าหมายดัชนีปีนี้อยู่ที่ 1,150-1,200 จุด เนื่องจากเชื่อว่าหากปัญหาของกลุ่มประเทศยุโรปคลี่คลายลงจะส่งผลให้ดัชนีตลาดหุ้นในเอเชียและไทยปรับตัวขึ้นได้ตามเป้าที่คาดไว้ 
&amp;&lt;2288;